eNCA-aanbieder dood weens Covid-19Karima Brown is weens Covid-19-verwante komplikasies dood. (Foto: eNCA) Karima Brown, aanbieder van die aktualiteitsprogram The Fix op eNCA, is Donderdagoggend weens Covid-19-verwante komplikasies dood. Die nuuskanaal het die nuus oor Brown, ook ŉ aanbieder van verskeie radioprogramme, se dood vroegoggend gedeel. Brown se familie het in ŉ verklaring gesê sy het diep spore in die gedrukte en uitsaaimedia getrap. “Belangriker nog, sy was ŉ geliefde vriendin, mentor, ma, kollega, dogter en vertroueling vir talle mense in ŉ lewe wat voluit geleef is met ŉ diepe verbintenis tot haar mees gekoesterde waardes en beginsels. [BREAKING NEWS] Journalist Karima Brown dies of COVID-19. Brown hosted ‘The Fix’ on eNCA. She was admitted to hospital with COVID-19. #DStv403 #eNCA pic.twitter.com/qE6Ut51o9y — eNCA (@eNCA) March 4, 2021 “Ons is ongelooflik trots op die vasberadenheid wat sy getoon het, sedert haar beginjare, om betrokke te raak om ŉ meer billike, inklusiewe en teen-rassistiese Suid-Afrika teweeg te bring. Die vasberadenheid het ook haar vreeslose benadering tot die joernalistiek gerig. “Sy is gedryf deur die oortuiging dat joernalistiek in diens van geregtigheid moet staan.” Dan Moyane, ook ŉ eNCA-aanbieder, het Donderdag gesê Brown het ŉ “beduidende rol gespeel om moeilike vrae aan diegene in beheer te vra” en antwoorde te kry op talle van die land se netelige vraagstukke. “Sy is wyd gerespekteer as politieke kommentator en ontleder. “Dit is skokkende nuus wat ons pas ontvang het. Ons medelye met haar familie en ons kollegas hier. Mag haar siel in vrede rus.” Tientalle ander boodskappe van medelye het ook reeds begin instroom nadat die nuus oor Brown se dood bekend gemaak is. “Dit is werklik hartseer nuus. Ek wil graag my medelye met Karima Brown se familie en kollegas betuig,” het Mmusi Maimane, voormalige DA-leier, in ŉ boodskap op Twitter gesê. Nog ŉ gebruiker op Twitter skryf Brown het “ongelooflik bygedra tot die gesprekke wat ons politieke landskap gevorm het. “Sy sal gemis word vir haar insiggewende ontleding op die politieke front.” Love her or hate her, Karima Brown was a seasoned journalist and a political analyst of note. Death not be proud. She'll be solely missed. #RIPKarimaBrown pic.twitter.com/1f9S8D9jUn — Secretary of Black Twiitter (@Prince_SA2021) March 4, 2021 Brown se familie het mense bedank vir die boodskappe van steun en medelye, asook vir hul gebede tydens Brown se hospitaalbehandeling. Sy sal in ooreenstemming met die Islam-geloof tydens ŉ private seremonie ter ruste gelê word. ŉ Aankondiging sal later gedoen word oor ŉ openbare gedenkdiens vir Brown. Brown was voorheen in ŉ bittere twis met die EFF betrokke. Sy het doodsdreigemente ontvang en is met verkragting gedreig nadat die leier van die rooi barette, Julius Malema, haar selfoonnommer op Twitter geplaas het. Die herrie het gekom nadat Malema vir Brown op Twitter daarvan beskuldig het dat sy “spioene” na ŉ veldtogvergadering gestuur het wat die EFF met sy “oudstes” gehou het. Brown wou inligting oor die geleentheid na kollegas by eNCA stuur, maar het dit per ongeluk na die EFF se WhatsApp-groep gestuur. Sy het die EFF en Malema daarna hof toe gesleep – ŉ saak wat uiteindelik in haar guns beslis is. Still battling to wrap my mind around the news that Karima Brown is no more. This shocked me to the core. Heartfelt condolences to the family, friends and colleagues. Thank you for your fearless commitment to necessary conversations #KarimaBrown #RIPKarimaBrown pic.twitter.com/M2RaUHeYz3 — Prof Thuli Madonsela (@ThuliMadonsela3) March 4, 2021 Brown is in Januarie vanjaar weer op sosialemediaplatforms gekasty nadat sy kort ná die dood van Jackson Mthembu, voormalige minister in die presidensie, oor ŉ moontlike plaasvervanger vir die ontslape minister begin praat het. Jackson is ook dood weens Covid-19. Phumla Williams, regeringswoordvoerder, het daarna op Twitter vir Brown gevra of sy dink dit is gepas om sy plaasvervanger op daardie tydstip te bespreek. I am doing my job. It’s my job to talk about who is going to replace him. We have w massive Comms crises. How can we not discuss who needs to take over especially during Covid. pic.twitter.com/JHMPRM05qH — phumla williams (@mirriamp) January 21, 2021